Κρατικός Αερολιμένας Κεφαλληνίας

Ο Διεθνής Αερολιμένας Κεφαλονιάς «Άννα Πολλάτου» (IATA: EFL, ICAO: LGKF, ΥΠΑ: ΚΑΚΦ) βρίσκεται στο νοτιοδυτικό τμήμα της Κεφαλονιάς, σε απόσταση 10 χιλιομέτρων από την πρωτεύουσα του νησιού, το Αργοστόλι. Ο αερολιμένας ονομάστηκε προς τιμήν της Κεφαλλονίτισσας Ολυμπιονίκη της ρυθμικής γυμναστικής, Άννας Πολλάτου. Από τον Απρίλιο του 2017, η διαχείριση, λειτουργία και ανάπτυξη του αεροδρομίου έχει παραχωρηθεί στη Fraport Greece. Τεχνικά χαρακτηριστικά και διάδρομος Ο αερολιμένας διαθέτει έναν ασφαλτοστρωμένο διάδρομο προσγείωσης και απογείωσης, τον 14/32, με μήκος 2.436 μέτρα και πλάτος 45 μέτρα. Οι προδιαγραφές του διαδρόμου επιτρέπουν την εξυπηρέτηση αεροσκαφών μεσαίου μεγέθους (όπως Boeing 737, Boeing 757, Boeing 767, καθώς και της οικογένειας Airbus A320 και A300). Αν και το μήκος του διαδρόμου θεωρητικά επαρκεί για μεγαλύτερα αεροσκάφη (όπως το Boeing 747), η προσέγγισή τους καθίσταται αδύνατη. Αυτό οφείλεται στην περιορισμένη αντοχή του εδάφους (PCN), στη διαθέσιμη κατηγορία πυρασφάλειας, καθώς και στους περιορισμούς χωρητικότητας του συστήματος τροχοδρόμων και του χώρου στάθμευσης (apron). Αεροσταθμός και υποδομές Ο αρχικός τερματικός σταθμός, ο οποίος είχε ανεγερθεί στις αρχές της δεκαετίας του 1990, αντικαταστάθηκε πλήρως. Το 2019 ολοκληρώθηκε από τη Fraport Greece η κατασκευή ενός νέου, σύγχρονου αεροσταθμού συνολικής επιφάνειας 10.700 τ.μ.. Στο πλαίσιο της ίδιας αναβάθμισης κατασκευάστηκε νέος πυροσβεστικός σταθμός, ανακαινίστηκε ο πύργος ελέγχου, εκσυγχρονίστηκε η εγκατάσταση επεξεργασίας λυμάτων και αναδιαμορφώθηκε ο χώρος στάθμευσης των αεροσκαφών. Διαδικασία αναχωρήσεων και αφίξεων Διαδικασία αναχωρήσεων Η ροή των επιβατών προς αναχώρηση υποστηρίζεται από 12 σημεία ελέγχου εισιτηρίων (check-in) και 4 σημεία ελέγχου ασφαλείας, μειώνοντας σημαντικά τον χρόνο αναμονής. Μετά τον έλεγχο των χειραποσκευών και των ταξιδιωτικών εγγράφων (διαβατηρίων για πτήσεις εκτός Ζώνης Σένγκεν), οι επιβάτες οδηγούνται στην αίθουσα αναμονής, η οποία διαθέτει 6 πύλες εξόδου (gates). Στον χώρο λειτουργούν καταστήματα αφορολογήτων ειδών (Duty Free), χώροι εστίασης, καφετέριες, γραφεία ενοικίασης αυτοκινήτων και πρακτορεία τουρισμού. Διαδικασία αφίξεων Οι αφικνούμενοι επιβάτες εισέρχονται στον αεροσταθμό μέσω διαχωρισμένων πυλών, ανάλογα με την προέλευση της πτήσης τους (εσωτερικού ή εξωτερικού). Για τις πτήσεις από χώρες εκτός Σένγκεν (Extra-Schengen) προβλέπεται μόνιμος σταθμός διαβατηριακού ελέγχου. Η παραλαβή των αποσκευών πραγματοποιείται στην ειδική αίθουσα, η οποία είναι εξοπλισμένη με σύγχρονους κυλιόμενους ιμάντες μεταφοράς. Στατιστικά Δείτε το πηγαίο ερώτημα Wikidata. Αεροπορικές εταιρείες και προορισμοί Παραπομπές Εξωτερικοί σύνδεσμοι Πολυμέσα σχετικά με το θέμα Κρατικός Αερολιμένας Κεφαλληνίας στο Wikimedia Commons Επίσημος ιστότοπος